Tadbirkorlik subyektlariga xalqaro platformalar orqali raqamli texnologiyalar sohasida xizmatlar koʻrsatish uchun qulay shart-sharoitlar yaratish chora-tadbirlari toʻgʻrisida
(resolution, 2024-03-15)

Raqamli texnologiyalar sohasida faoliyat yurituvchi tadbirkorlik subyektlariga xalqaro xizmatlar bozorida ishtirok etish va hamkorlar bilan aloqalar oʻrnatish uchun qulay sharoitlar yaratish, ularning eksport faoliyatini qoʻllab-quvvatlash, bu boradagi tartibotlarni soddalashtirish, shuningdek, Oʻzbekiston Respublikasi Prezidentining 2023-yil 4-sentabrdagi “Oʻzbekiston Respublikasi Prezidentining tadbirkorlar bilan 2023-yildagi ochiq muloqotida belgilangan vazifalarni amalga oshirish chora-tadbirlari toʻgʻrisida”gi PQ-292-son qarorida belgilangan vazifalar ijrosini taʼminlash maqsadida: 1. Investitsiyalar, sanoat va savdo vazirligi hamda Raqamli texnologiyalar vazirligining huquqiy eksperiment tariqasida raqamlashtirish sohasida xizmatlar koʻrsatish boʻyicha eksport shartnomaviy hujjatlarni xalqaro platformalarda rasmiylashtirishga ruxsat berish toʻgʻrisidagi taklifi maʼqullansin. 2. Belgilab qoʻyilsinki: 2024-yil 1-apreldan boshlab huquqiy eksperiment doirasida Dasturiy mahsulotlar va axborot texnologiyalari texnologik parki (keyingi oʻrinlarda — IT-park) rezidentlari tomonidan raqamlashtirish sohasidagi xizmatlar (ular amalga oshirishi ruxsat etilgan faoliyat turlari roʻyxatiga muvofiq) eksporti boʻyicha xalqaro platformalarda elektron shaklda rasmiylashtirilgan qiymati 100 ming AQSh dollarigacha (yoki ushbu ekvivalentga teng miqdorgacha) boʻlgan shartnomalar (kelishuv, hisobvaraq-faktura, invoys) elektron hujjat sifatida tan olinadi hamda ularning qogʻoz shaklidagi nusxasi talab etilmaydi; raqamlashtirish sohasidagi xizmatlar eksporti boʻyicha shartnomalarni rasmiylashtirish ruxsat etiladigan xalqaro platformalar roʻyxati Raqamli texnologiyalar vazirligi hamda Investitsiyalar, sanoat va savdo vazirligi tomonidan tasdiqlanadi. 3. Shunday tartib oʻrnatilsinki, unga muvofiq huquqiy eksperiment doirasida: IT-park rezidenti ishtirokidagi oddiy yozma shakldagi tashqi savdo bitimi u toʻgʻrisidagi taklif ikkinchi tarafning shartnoma tuzishga tayyorligi haqida xabardor qilish (akseptlash) yoʻli bilan qabul qilingan boʻlsa tuzilgan hisoblanadi; tashqi savdo bitimi boʻyicha oʻzaro hisob-kitoblar IT-park rezidentlari tomonidan faqat Oʻzbekiston Respublikasi tijorat bankidagi hisob raqami orqali amalga oshiriladi; elektron yoki boshqa aloqa vositalari, axborot tizimlari yoki axborot tarmoqlaridan foydalangan holda dasturiy kodlar bilan almashish yoki taraflar va ularning xohish-irodasining mazmunini aniq ifodalaydigan boshqa hujjatlarni oʻzaro ayirboshlash yozma shaklda tuzilgan bitimga tenglashtiriladi; IT-park rezidentlari uchun Oʻzbekiston Respublikasi Yagona interaktiv davlat xizmatlari portali orqali Tashqi savdo operatsiyalarining yagona elektron axborot tizimiga tashqi savdo bitimlari boʻyicha tegishli maʼlumotlarni kiritib borish majburiy hisoblanadi. 4. Belgilansinki: Raqamli texnologiyalar vazirligi huquqiy eksperimentni amalga oshirish va muvofiqlashtirish boʻyicha vakolatli organ hisoblanadi; huquqiy eksperimentning amal qilish muddati bir yilni tashkil etadi. 5. Raqamli texnologiyalar vazirligi hamda Investitsiyalar, sanoat va savdo vazirligi: ikki hafta muddatda raqamlashtirish sohasidagi xizmatlarni eksport qilish boʻyicha shartnomalarni rasmiylashtirish ruxsat etiladigan xalqaro platformalar roʻyxatini tasdiqlasin (zaruratga koʻra, muntazam ravishda yangilab borsin) hamda ommaviy axborot vositalari va Internet, shu jumladan ijtimoiy tarmoqlar orqali eʼlon qilsin; Adliya vazirligi bilan birgalikda huquqiy eksperiment yakunlari boʻyicha qonunchilik hujjatlariga tegishli oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 6. Mazkur qarorning ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Xodjayev hamda raqamli texnologiyalar vaziri Sh.X. Shermatov belgilansin. Qaror ijrosini muhokama qilib borish, masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.